རེད་ཡ།མཛེས་སྡུག་གི་མདའ་སྦྱིན་ཁྱེད་ནི་ངའི་བྱིས་དུས་ཀྱི་བརྗེད་བྱང་དུ་འཁོད་པའི་ཆེས་མཛེས་སྡུག་བཀྲ་བའི་རི་མོ་དེ་ཡིན་ཏེ།ཤེས་རིག་སློབ་མགོ་བརྩམས་པའི་བྱིས་པའི་དུས་ནས་བཟུང་།ང་ནི་ཁྱེད་ལ་དུངས་མཁན་རྣལ་མ་ཞིག་ཡིན་ཏེ།ལོ་རེའི་དབྱར་གནང་གི་ཉི་ཚད་ལོངས་ཏེ་སློབ་མགོ་གསར་བ་ཚུགས་དུས།འབྲི་ཉན་ཀློག་གི་གར་ལ་རྩེན་སའི་ང་ཚོའི་སློབ་གྲྭའི་ནང་གི་ཁྱེད་ཀྱི་རྣམ་པ་ནི་དྲི་ཟའི་དགའ་ཚལ་ས་ལ་འཕོས་འདྲ་ཞིག་སྟེ།ཁོ་ར་ཁོར་ཡུག་ཀུན་ཏུ་ལོ་མ་སེར་པོར་གྱུར་བའི་ལྗོན་ཤིང་གི་ཕྲེང་བས་བསྐོར་ཅིང་།ལྷས་དཀྱིལ་གྱི་མེ་ཏོག་ལྡུམ་རའི་ནང་དུ་བཀྲག་མདངས་དང་མཚར་སྡུག་གིས་བརྟས་པའི་དཀར་དམར་སེར་གསུམ་གྱི་མེ་ཏོག་རྣམ་པར་བཀྲ་བ་དག་གིས་བསུང་ངད་གང་སར་འགྱེད་པའི་དྲི་བཞོན་དང་འགྲོགས་ནས་ཡིད་འོང་གར་གྱི་སྟངས་སྟབས་ལིང་ལིང་དུ་བསྒྱུར་བའི་རྣམ་པ་དེ་ནི་ངའི་སེམས་པའི་རྩིག་ལྡེབས་སུ་བརྐོས་པའི་རི་མོ་ཡིན་ལ།དུས་ཀྱི་ཆར་ཆུས་ཀྱང་འཇིགས་མ་ནུས་པར་ཡིད་ན་གསལ་ལེར་ཡོད།